## Rámcový scenár rozhovorov so žiakmi 1. ročníka základnej školy

**Poznámka:** *Nevyučujte!!!* Získavajte informácie od žiaka, povzbudzujte ho k odpovediam, nenavádzajte a nepodsúvajte mu svoje zdôvodnenia.

1. **Predloha hnedá (model útvaru -> názov)**

* *Povedz, čo vidíš na obrázku.*

Nechajte samostatne žiaka ukazovať a pomenovávať jednotllivé útvary.

* *Čo je toto?*

Ukazujte postupne (nemusíte v poradí, v akom sú zobrazené) a pomaly na jednotlivé útvary s cieľom zistiť, či žiak vie pomenovať každý z nich: štvorec, trojuholník, obdĺžnik, kruh, prípadne ďalšie.

* *Ktoré útvary ešte poznáš?*

Dieťa môže ukázať na niektoré útvary, ale možno ich nebude vedieť pomenovať. Overte to otázkou: *Vieš ako sa volá/volajú?* V tomto prípade sa môžete opýtať: *Čo ti to pripomína? Aký to má tvar?*

1. **Predloha oranžová (názov -> model útvaru)**

* *Ukáž mi na obrázku trojuholník.*

Ak dieťa ukáže na ktorýkoľvek trojuholník, doplňte inštrukciu: *Je na obrázku ešte aj iný trojuholník? .....* v prípade pozitívnej odpovede: *Ukáž ho.*

* *Ukáž mi na obrázku štvorec.*

Ak dieťa ukáže na ktorýkoľvek štvorec, doplňte inštrukciu: *Je na obrázku ešte aj iný štvorec?.....* v prípade pozitívnej odpovede: *Ukáž ho.*

* *Ukáž mi na obrázku kruh.*

Ak dieťa ukáže na ktorýkoľvek kruh, doplňte inštrukciu: *Je na obrázku ešte aj iný kruh?.....* v prípade pozitívnej odpovede: *Ukáž ho.*

* *Ukáž mi na obrázku obdĺžnik.*

Ak dieťa ukáže na ktorýkoľvek obdĺžnik, doplňte inštrukciu: *Je na obrázku ešte aj iný obdĺžnik?.....* v prípade pozitívnej odpovede: *Ukáž ho.*

1. **Predloha fialová (modely a nemodely štvorca)**

* *Ukáž mi na obrázku všetky štvorce.*

Nechajte žiaka postupne ukázať všetko, čo považuje za štvorec. Nekomentujte žiaden jeho výber. Ak by žiak ukazoval príliš rýchlo, tak ho znovu požiadajte, aby to urobil ešte raz a pomaly.

* *Spočítaj všetky štvorce na obrázku.*

Táto inštrukcia slúži na to, aby sme sa ubezpečili o tom, ktoré útvary žiak rozpoznáva/nerozpoznáva ako štvorce.

* *Je aj toto štvorec?*

Ukážte najskôr na niektorý **model štvorca**, ktorý žiak predtým správne rozpoznal a opýtajte sa: *Prečo?*, prípadne: *Prečo je toto štvorec?*

Potom ukážte na niektoré iné útvary, ktoré **štvorcami nie sú** (trojuholník, potom obdĺžnik a lichobežník) a opýtajte sa znovu, či je to štvorec. Po akejkoľvek odpovedi sa opýtajte: *Prečo?, Prečo je/nie je toto štvorec?*

* *Je aj toto štvorec?*

Teraz ukážte a opýtajte sa na tie útvary, ktoré majú síce štvorcový tvar, ale štvorcom nie sú (majú napríklad zaoblené vrcholy alebo strany) – tzv. **nemodely štvorca**. Otázky formulujte podobne, ako v predchádzajúcom odstavci:  *Prečo tento útvar je/nie je štvorec? Čo ti to pripomína?*

1. **Predloha modrá (modely a nemodely trojuholníka)**

* Celý postup a otázky opakujte ako v predchádajúcom prípade o štvorcoch.
* Zamerajte pozornosť aj na útvary, ktoré sú modelmi trojuholníka a aj na útvary, ktoré nie sú modelmi trojuholníka. Ak dieťa nesprávne idenfikuje trojuholník, pokúste sa zistiť prečo. Nech ukáže trojuholník tak, ako by ho išiel obkresliť.
* Otázky klaďte tak, aby ste sa dozvedeli od žiaka čo najviac.
* Často dávajte otázky a inštrukcie: *Prečo? Prečo si to myslíš? Ako si na to prišiel? Ukáž! ukáž ešte raz!*

1. **Predloha červená (modely a nemodely obdĺžnika)**

* Celý postup a otázky opakujte ako v predchádajúcich prípadoch.
* Špeciálnu pozornosť venujte obdĺžnikom, ktoré sú tzv. „predĺžené“, sú v neštandardnej polohe, alebo aj útvarom, ktoré obdĺžnik celistvo pripomínajú, ale obdĺžnikom nie sú.

1. **Predloha zelená (modely a nemodely kruhu)**

* Celý postup a otázky opakujte ako v predchádajúcich prípadoch.
* Špeciálnu pozornosť venujte útvarom elipsového tvaru, alebo aj útvarom, ktoré majú kruhový tvar, ale kruhom nie sú.
* Nezabudnite aj na útvary, ktoré sú mnohouholníkmi, hoci kruh pripomínajú.

1. **Predloha (čistý papier, farebné ceruzky)**

* Predchádzajúce predlohy odložte tak, aby ich žiak nevidel a požiadajte ho:
* *Nakresli trojuholník.*

Ak nakreslí trojuholník, ktorý bude pripomínať rovnostranný trojuholník v štandardnej polohe, skúste ho vyzvať, aby nakreslil aj iný trojuholník, ktorý bude vyzerať trošku inak: *Vedel by si nakresliť aj iný trojuholník, ktorý by sa od tohto odlišoval?*

* Potom pokračujte analogicky aj so štvorcom, obdĺžnikom a kruhom:
* *Nakresli štvorec. Nakresli obdĺžnik. Nakresli kruh.*

1. **Predloha (bodkovaný papier – geopapier, ceruzka, prípadne pravítko)**

* Dostanete predlohu – geopapier, do ktorého bude žiak dokresľovať. Prvý riadok bude určený na trojuholníky, druhý na štvorce a tretí na obdĺžniky. Vždy prvá štvorcová sieť je určená na to, aby žiak zaznačil daný útvar podľa vlastnej vôle – môže mať vlastnú veľkosť a polohu. Napr:
* *Do tejto bodkovanej siete nakresli akýkoľvek trojuholník.* (Prvá štvorcová sieť vľavo hore.)
* *Dokresli na tejto predlohe trojuholník, ktorého strana je vyznačená.* (Vo vedľajších sieťach sú vyznačené po jednej strane trojuholníka.)
* *Do tejto bodkovanej siete nakresli akýkoľvek štvorec.*
* *Dokresli na tejto predlohe štvorec, ktorého jedna strana je vyznačená*.
* *Do tejto bodkovanej siete nakresli akýkoľvek obdĺžnik.*
* *Dokresli na tejto predlohe obdĺžnik, ktorého jedna strana je vyznačená.*

### Poznámky:

* Na každej predlohe by ste sa mali *venovať každému zobrazenému útvaru, zistiť, či je správne rozpoznávaný a pomenovaný, aké vlastnosti útvaru žiak pozná.*
* *Nevyučujte!!!* Získavajte informácie od žiaka, povzbudzujte ho k odpovediam, nenavádzajte a nepodsúvajte mu svoje zdôvodnenia.
* *Nechajte žiaka samostatne hovoriť.* Neskáčte mu do reči, aj keby sa vám zdalo, že hovorí niečo mimo témy.
* Skúste získať informácie o tom, ako vnímajú útvary, akými vlastnými slovami ich opisujú, aké tvary im pripomínajú a pod....
* Zaujímajú nás *poznatky žiakov a ich vnímanie* rovinných útvarov, nie vaše poznatky a vaše vnímanie.